IN NOMINE SANCTĘ ET INDIVIDUĘ TRINITATIS. Pastorale officium, idcirco nobis a Domino credimus et confitemur collatum ut ęcclesię suę utilitatibus pro posse studeamus insistere et luporum rapacitatem ab ea longius removere. Quapropter ego ARDUINUS* per Dei misericordiam Lingonensis ęcclesię minister, licet indignus, presentibus et futuris notum facio quod karissimus et venerabilis frater noster Adalbero, abbas monasterii sancti Benigni Divionensis, querelam super domno Guidone*, comite de castro Salicum, ad nos deposuit videlicet quod quamdam villam monasterii sui, Dinetum nomine, exactionibus plurimis et injustis consuetudinibus violentissime vexaret, eamque sibi tanquam hereditario jure eriperet. Igitur cum jam dictus comes ante nostram presentiam vocatus adstaret, nec in ipsa villa et ejus pertinentiis quicquam consuetudinis vel juris preter [251] sex solidos ob firmationem et custodiam castelli sui domni et reverendi Brunonis* episcopi, predecessoris nostri, permissione sibi concessos, legitime potuisset ostendere, statim abbati de illatis injuriis satisfecit et emendavit, quodque deinceps in eadem villa suisque pertinentiis, preter ipsos sex solidos, tres in Resurrectione Domini et tres in festivitate beati Benigni exigeret aut reclamaret, sacramento fidelitatis firmavit. Abbas vero ei ex beneficio .XV. libras dedit, eo videlicet pacto et tenore ut, si ipse comes aut aliquis successorum ejus, quod absit, ulterius quocumque modo villam memoratam per se vel per ministros suos fatigaret, abbas habeat suas .XV. libras repetere, et comes ei, excepto capitali, .XL. librarum, emendationem per districtum Lingonensis sedis teneatur exhibere: datis nichilominus istis obsidibus, Girardo* scilicet de Wangionum Rivo, et Guidone* nepote ejus, necnon Lebaldo* de Coblensi castro. Ut autem istud decretum ex omni parte maneat roboratum, sigillum nostrum huic carte apposuimus. Confirmantes et sub percussione anathematis districtius inhibentes ne jamdictus comes aut quilibet successorum ejus, preter nominatos sex solidos, in prelibata villa et ejus pertinentiis tam nemoribus quam terris, cultis et incultis, aquis quoque et pascuis, per succedentia tempora quicquam presumat exigere; quod si transgressus fuerit, et semel, et bis commonitus, si satisfacere et cessare contempserit, excommunicationi et ęternę dampnationi subjaceat et a sacratissimo corpore et sanguine Domini et consortio Sanctorum alienus fiat. Interfuerunt huic rei, et testes sunt: predictus Girardus, Guido et Lebaldus fidejussores; item Girardus* archidiaconus, Warnerius* archidiaconus, Herlegius* archidiaconus, Gibuinus*, Amarricus*, Galterius* decanus, Garinus, Notcherus, Hugo de Ravenello, Theodericus filius Gisleberti, Arlebaudus Ischiriacensis, item Arlebaudus* de Gurziaco, Mainfredus prepositus. Actum Lingonis publice, anno incarnationis dominicę millesimo LVII°., indictione .X., epacta .XII., regnante Henrico*, Francorum rege.